Gladiator (film)

***Gladiator*** er et amerikansk-britisk episk historisk actiondrama fra 2000 regissert av Ridley Scott. Filmen er satt til romerrikets storhetstid og handler om en romersk general som får hele familien drept av en nyinnsatt keiser. Selv blir han solgt som slave og ender til slutt opp som gladiator i Colosseum. Planen hans er å komme nær keiseren slik at han kan få sin hevn. Hovedrollen spilles av Russell Crowe, mens Joaquin Phoenix, og Connie Nielsen har større biroller.   

Manus er inspirert av Daniel P. Mannix's bok *Those About to Die* (1958). Både boka og filmen er løst basert på virkelige hendelser som skjedde i Roma i annen halvdel av 100-tallet etter år null.  

Filmen ble en stor publikumsuksess og vant fem Oscar-statuetter, inkludert for beste film.

## Handling
Filmen handler om Maximus, som er general i den romerske hær under Marcus Aurelius. Marcus Aurelius er gammel og beslutter å overlate tronen til Maximus fremfor til sin sønn Commodus. Marcus forteller sin sønn dette ansikt til ansikt. Commodus blir sjokkert og rasende og dreper faren i affekt. Han utroper deretter seg selv til keiser og får Maximus arrestert når han nekter sverge troskap til Commodus. Maximus klarer imidlertid å unnslippe og skynder seg til gården ute på landet der hans kone og barn bor. Men før han rekker frem har keiser Commodus drept dem alle. Maximus klarer såvidt å begrave sine kjære før han kollapser på grunn av skadene han ble påført i fengselet. Han blir deretter funnet av noen slaveeiere og blir solgt som slave. De oppdager hans store fysiske kapasitet, og omsider ender han opp som gladiator. Han nyter stor suksess, og etterhvert får han komme til Colosseum i Rom for å kjempe foran keiser Commodus. Planen er å ta hevn over keiseren.   

## Om filmen
### Popularitet og økonomi
*Gladiator* regnes for å være blant de mest suksessfulle historiske dramafilmer som er lagd. Den innbrakte $457 millioner på verdensbasis, hvorav $188 millioner i USA alene. Den ble den nest mest innbringende filmen på verdensbasis i 2000 og den fjerde mest innbringende i USA. 

Produksjonskostnadene var på ca $103 millioner.

### Anmelderne
Filmen fikk gode kritikker, noe som gjenspeiles i at den har fått 77 % på Rotten Tomatoes. Den amerikanske filmkritikeren Roger Ebert gav den to av fire stjerner, mens Leonard Maltin gav den tre av fire. 

Anmelderne i *[[Aftenposten]]* og *[[Dagsavisen]]* gav den terningkast fem, mens *[[Dagbladet]]* gav fire, *[[VG]]* tre og *CINERAMA* seks.

### Priser
*Gladiator* vant fem Oscar-statuetter, i klassene «Beste film», «Beste mannlige hovedrolle», «Beste kostyme», «Beste lyd» og «Beste visuelle effekter». Den vant også fire BAFTA-priser (blant annet for beste film) og to Golden Globes (blant annet for beste film).

I 2003 kåret Det amerikanske filminstituttet Crowes rollefigur til filmhistoriens 50. beste helteskikkelse.
### Annet
Skuespilleren Oliver Reed, som hadde rollen som Proximo, døde av hjertestans under filminnspillingen. Siden Ridley Scott var en god venn av Reed, valgte han å bruke en del penger på å animere ansiktet til Oliver Reed på en annen manns kropp.

*Gladiator* var en av de første i en liten bølge av historiske filmer fra oldtid og middelalder som kom rundt tusenårsskiftet. Like etter kom *[[Troja (film)|Troja]]*, *[[Alexander (film)|Alexander]]* og *[[Kingdom of Heaven]]*.

I 2018 ble det kjent at Scott planla en oppfølger, der handlingen skulle bygges rundt rollefiguren «Lucius». Han er sønnen til Lucilla og nevøen til keiser Commodus. I den første filmen ble unge Lucius reddet fra Commodus' jerngrep ved at helten Maximus drepte Commodus i en gladiatorkamp og selv dødde av skadene fra kampen.

## Rolleliste
*Russell Crowe – Maximus Decimus Meridius
*Joaquin Phoenix – Commodus
*Connie Nielsen – Lucilla
*Richard Harris – Marcus Aurelius
*Oliver Reed – Proximo
*Djimon Hounsou – Juba
*Derek Jacobi – Gracchus
*Sven-Ole Thorsen – Tigris fra Gallia

## Referanser


## Eksterne lenker
*